**ОБРАЗЛОЖЕЊЕ**

1. **Правни основ за доношење Акционог плана:**

Правни основ за доношење Акционог плана за спровођење Стратегије унапређења положаја особа са инвалидитетом у РС за период од 2025. до 2030. године, у периоду од 2025. до 2027. године садржан је у одредби члана 38. став 1. Закона о планском систему („Службени гласник, РС“, број 30/18), којим је прописано да документа јавних политика на републичком нивоу усваја Влада, осим ако је другачије прописано посебним Законом и глава 7.1. Предлога стратегије унапређења положаја особа са инвалидитетом у Републици Србији за период од 2025. до 2030. године

За доношење наведеног акционог плана важни су чланови 18. и 19. Закона о планском систему на основу којих је дефинисана врста, као и обавезни елементи акционих планова.

**II Разлози за доношење Акционог плана**

 У области унапређења положаја особа са инвалидитетом, у најширем смислу, у Републици Србији су у претходном периоду извршени значајни помаци, али имајући у виду да бројни ризици социјалне искључености особа са инвалидитетом имају тенденцију умножавања, потребно је, применом мултидисциплинарног и мултисекторског приступа, константно деловати предузимајући различите активности како би се ти ризици свели на најмању меру.

Услед потребе за континуираним деловањем на унапређењу положаја и заштити права особа са инвалидитетом у Републици Србији, а имајући у виду да 31. децембра 2024. године истиче рок за примену актуелне Стратегије унапређења положаја особа са инвалидитетом у Републици Србији за период од 2020. до 2024. године („Службени гласник, РС”, број 44/20) и другог Акционог плана за њено спровођење у периоду од 2023. до 2024. године („Службени гласник РС” број 59/23) Министарство за рад запошљавање, борачка и социјална питања приступило је припреми Предлога стратегије унапређења положаја особа са инвалидитетом у Републици Србији за период 2025. до 2030. године (у даљем тексту: Предлог стратегије) и Предлога акционог плана за спровођење Стратегије унапређења положаја особа са инвалидитетом у Републици Србији за период од 2025. до 2030. године, у периоду од 2025. до 2027. године (у даљем тексту: Предлог АП), који су у оквиру поступка консултација, у периоду од 25. јула. до 8. августа 2024. године, били објављени на порталу е-Консултације.

У складу са одредбама Закона о планском систему, претходно су на основу анализе резултата постигнутих кроз примену још увек важеће стратегије и акционих планова за њену имплемнетацију, као и кроз сагледавање актуелне ситуације у вези са положајем особа са инвалидитетом сачињене еx-post и еx-ante анализа ефеката, на основу којих су припремљени предлози наведених докумената јавних политика.

На основу резултата спроведене ex-post анализе произилази да нису у потпуности реализовани сви утврђени приоритети из важеће стратегије и акционих планова за њену имплемнетацију, због чега ће уз постављање нових приоритета у циљу унапређења положаја особа са инвалидитетом, Предлогом овог АП бити обухваћени и ти делимично остварени или неостварени приоритети из Стратегије и Акционог плана чија важност истиче 31. децембра 2024. године. У том смислу, ex-post анализа указује да, и даље, постоје дугорочне потребе особа са инвалидитетом које нису задовољене, као и да је потребан континуитет деловања како би се у потпуности реализовали циљеви и мере препознати у актуелној стратегији.

Кроз анализу положаја особа са инвалидитетом у Републици Србији, која је спроведена у оквиру ex-аnte анализе, констатовано је да упркос постигнутим резултатима, као и активностима и иницијативама предузетим у току претходних година и даље постоје значајне неједнакости и евидентно неповољан положај особа са инвалидитетом у односу на остале грађане. Такође, поједини прописи и њихово спровођење у пракси захтевају одређене суштинске промене како би се обезбедило пуноправно учешће и инклузија особа са инвалидитетом и уживање свих грађанских права на једнаком нивоу.

На основу сугестија и предлога прикупљених кроз процес консултација, које су имплементиране у текст Предлога стратегије и Предлога АП, припремљени су предлози ових докумената за поступак јавне расправе.

**III Објашњење предложеног Акционог плана**

 Предлог стратегије ради чијег спровођења се припрема Предлог првог трогодишњег АП за период 2025. до 2027. године, састоји се из седам делова, од којих су за Предлог овог АП од нарочитог значаја делови који се односи на циљеве и мере Предлога стратегије, којим се утврђује механизам за спровођење мера и начин извештавања о резултатима спровођења.

У суштини, Предлог овог АП је саставни део Предлога стратегије, односно документ којим се у периоду од 2025. до 2027. године разрађује спровођење Предлогом стратегије предвиђених мера и активности у циљу управљања динамиком реализације мера јавних политика које доприносе остваривању утврђених посебних циљева, а тиме постизању општег циља Предлога стратегије.

 Предложени АП, обухвата период од 2025. до 2027. године, а конкретизацијом свих мера и активности које ће бити предузете у наведеном периоду унапређује се деловање одговорих институција и омогућава праћење постигнутих резултата и квалитетно извештавање, као и благовремена ревизија циљева и идентификованих мера, зарад бољег планирања у будућности.

Акциони план је структурно подељен у односу на један општи и шест посебних циљева:

**Општи циљ** је усмерен на унапређење положаја особа са инвалидитетом у циљу пуног уживања свих права и равноправног живота у заједници, кроз укључивање у све области друштвеног живота на једнакој основи уз пуно поштовање личног достојанства, независности, слободе избора и индивидуалности.

 Да би се постигао наведени општи циљ, планирано је шест посебних циљева:

1. Унапређен систем социјалне заштите, кроз развој доступних и одрживих услуга за особе са инвалидитетом у локалној заједници;
2. Обезбеђено потпуно уживање права пословне способности, права на породични и партнерски живот;
3. Равноправно учешће особа са инвалидитетом у свим сегментима у животу заједнице уз обезбеђивање приступачности и доступности објеката и садржаја на комуникационо-информационом, архитектонском и когнитивном нивоу;
4. Унапређена економска независност особа са инвалидитетом кроз повећање укупне запослености и радне ангажованости, посебно кроз подршку особама са које се не могу запослити ни под општим ни под посебним условима;
5. Унапређена доступност свих нивоа образовања особама са инвалидитетом;
6. Развој доступности програма ране интервенције и превенције на нивоу локалне заједнице за децу са сметњама у развоју и инвалидитетом и децу у ризику базирано на подршци целој породици.

За сваки од посебних циљева дефинисани су кључни показатељи учинка, мере које доприносе њиховом остварењу, институције које су надлежне за спровођење мера, као и институције учеснице у спровођењу мера и показатељи резултата за планиране мере.

Остварење **првог посебног циља** планирано је кроз реализацију следећих мера:

* Реформа законодавног оквира у погледу регулисања права и услуга у области социјалне заштите
* Развој услуга социјалне заштите у локалној заједници кроз равномерну регионалну заступљеност елементарних услуга за особе са инвалидитетом, које су доступне и одрживе у јединицама локалне самоуправе на целој територији Републике Србије.

Мере које доприносе остварењу **другог посебног циља** су:

* Измена законског оквира како би се обезбедиле једнаке могућности за породични живот, становање, партнерске односе и доношење одлука без ограничења по основу инвалидитета;
* Унапређење услова за заснивање брачне/ванбрачне заједнице и подршка родитељству особа са инвалидитетом;
* Унапређење положаја родитеља деце са сметњама-тешкоћама у развоју;
* Унапређење превенције и заштите од дискриминације особа са инвалидитетом.

За постизање **трећег посебног циља** предвиђене су следеће мере:

* Повећање доступности туристичких садржаја и понуде особама са инвалидитетом;
* Развој инклузивних спортских и рекреативних садржаја за особе са инвалидитетом;
* Повећање приступачност културних садржаја за особе са инвалидитетом;
* Унапређење медијских садржаја и информисања особа са инвалидитетом;
* Унапређење услова за остваривање права на приступ правди и правично суђење особама са инвалидитетом на равноправној основи са другим грађанима;
* Унапређење превенције и заштите особа са инвалидитетом од насиља и злостављања и заштита у ванредним ситуацијама;
* Јачање партнерства са организацијама особа са инвалидитетом;
* Подизање нивоа свести друштва о положају и потребама особа са инвалидитетом;

За постизање **четвртог посебног циља** предвиђене су следеће мере:

* Успостављање мреже радних центара као облика радног ангажовања особа са инвалидитетом са које се не могу запослити ни под општим ни под посебним условима;
* Развој програма транзиције особа са инвалидитетом из заштићених услова на отворено тржиште рада и унапређење постојеће праксе запошљавања особа са инвалидитетом;
* Измена законске регулативе како би се обезбедило одржавање мера социјалне заштите и права током учешћа у мерама активне политике запошљавања;
* Развијени и примењени модели социјалног предузетништва у циљу економског оснаживања односно радне интеграције особа са инвалидитетом.

За постизање **петог посебног циља** предвиђене су следеће мере:

* Унапређење доступности додатне подршке деци и ученицима у предшколском и основном образовању и васпитању;
* Унапређење мера подршке за приступ средњем и високом образовању за особе са инвалидитетом.

За постизање **шестог посебног циља** предвиђене су следеће мере:

* Развој доступности програма ране интервенције и превенције на нивоу локалне заједнице за децу са сметњама у развоју и инвалидитетом и децу у ризику базирано на подршци целој породици;
* Унапређење компетенција и сензибилисање здравствених радника за комуникацију и пружање услуге особама са инвалидитетом, нарочито у области менталног здравља, стоматолошке заштите и репродуктивног здравља.

За реализацију сваке од наведених мера предвиђене су одговарајуће активности, орган који је oдговоран за спровођење активности и органи који учествују у спровођењу, као и рокови за њено спровођење.

**IV Финансијска средства:**

У тачки 7.2. Предлога стратегије, у оквиру процене финансијских средстава за њено спровођење, наведено „да се финансирање мера и активности врши из средстава буџета Републике Србије, буџета територијалне аутономије и буџета јединица локалних самоуправа, у зависности од тога ко је носилац конкретних активности, као и из поклона, донација, легата, кредита и из других извора”.

Предлогом акционог плана предвиђено је да се општи циљ реализује кроз шест посебних циљева, чија имплементација ће се остваривати кроз већи број мера које садрже појединачне активности у периоду од 2025 до 2027. године

Процена финансијских средстава неопходних за реализацију посебних циљева, мера и активности биће извршена заједничким консултативним процесом предлагача овог акционог плана (Министарство за рад, запошљавање, борачка и социјална питања) и носилаца појединачних активности из Предлога АП, а у складу са планско - буџетским процедурама. Процена финансијских средстава биће утврђена након финалног усаглашавања мера и активности од стране предлагача Акционог плана и носилаца појединачних активности из Предлога АП.